**Karibianmeri** on Pohjois- ja Etelä-Amerikan välissä sijaitseva Atlantin sivumeri. Sitä reunustavat pohjoisessa Isot Antillit. Karibianmerelle ovat ominaisia trooppinen ilmasto, koralliriutat, vulkaaninen toiminta ja maanjäristykset.

Pääpiirteet
-----------

Karibianmeri sijaitsee suureksi osaksi Karibian mannerlaatan alueella (kuvan keskiosan oikealla laidalla).
Karibianmerta reunustavat Etelä-Amerikan pohjoisrannikko, Keski-Amerikka, Meksikonlahti sekä Isot ja Pienet Antillit. Karibianmeri on laajuudeltaan noin 2 754 000 neliökilometriä ja sen keskisyvyys on 2 200 metriä. Meren syvin kohta on Kuuban ja Jamaikan välissä sijaitseva Caymanin hauta, joka on 7 686 metriä syvä. Karibianmerestä on yhteys Meksikonlahteen Jukataninsalmen kautta. Atlanttiin sieltä on puolestaan yhteys useita salmia pitkin, ja Tyyneenmereen Panaman kanavan kautta. Suurin Karibianmereen laskevista joista on Magdalena. Karibianmeren rannikolla on myös suuri lahtimainen Maracaibojärvi.

Pintaveden vuotuinen keskilämpötila on 27 astetta. Meren poikki virtaa suuri merivirta kaakosta luoteeseen. Veden suolapitoisuus on korkeimmillaan alkuvuodesta ja alimmillaan loppuvuodesta etenkin meren kaakkoisosissa, sillä Orinoco-joki ja Amazon tuovat sinne silloin makeaa vettä.

Geologia
--------

Hurrikaani Dennis Jamaikan ja Haitin välillä (2005).
Geologisesti Karibianmeri voidaan jakaa kahteen altaaseen, joita erottaa laaja merenalainen tasanko.

Karibianmeren arvellaan olleen yhteydessä Välimereen paleotsooisella maailmankaudella 540–230 miljoonaa vuotta sitten, ennen Atlantin muodostumista. Liitukaudella 145–65 miljoonaa vuotta sitten Karibianmeri oli yhteydessä Tyyneenmereen, kunnes Pohjois- ja Etelä-Amerikka yhdistyivät mioseeni- ja plioseenikausilla 23–2,6 miljoonaa vuotta sitten.

Karibianmeri on vulkaanisesti aktiivista aluetta, ja siellä esiintyy maanjäristyksiä. Karibianmeren alla oleva Karibian laatta syntyi 90–100 miljoonaa vuotta sitten. Se on pieni mutta aktiivinen, sillä se laajenee keskustastaan ja synnyttää samalla tulivuorisaaria.

Ilmasto
-------

Karibianmeren ilmasto on trooppinen. Vuotuinen sademäärä vaihtelee Venezuelan rannikon Bonairen saaren 250 millimetristä Dominican 9 000 millimetriin. Pohjoisella Karibianmerellä esiintyy kesä–marraskuussa voimakkaita hurrikaaneja, mutta etelässä niitä ei esiinny juuri lainkaan. Tuulen suunta on yleensä koillisesta.

Eliöstö
-------

* Great Blue Hole Belizessä.Great Blue Hole Belizessä.
* Providencia-saaren rannikkoa lounaisella Karibianmerellä.Providencia-saaren rannikkoa lounaisella Karibianmerellä.
* Uhanalainen karettikilpikonna venezuelalaisessa kansallispuistossa.Uhanalainen karettikilpikonna venezuelalaisessa kansallispuistossa.

Karibianmeressä on 14 prosenttia maailman koralliriutoista. Saarten maaperä ei ole kovinkaan ravinteikasta. Rannikkojen laguuneja reunustavat mangrovepuut ja kookospalmut. Karibianmeri on lintujen muuttoreittien varrella, joten linnusto vaihtelee suuresti vuodenajan mukaan. Saarilla elää muun muassa papukaijoja, banaanikerttuleita ja tukaaneja, ja avomerellä fregattilintuja, ruskosuulia ja tropiikkilintuja. Meressä elää muun muassa merikilpikonnia, manaatteja ja kotkarauskuja. Hummeria, *Lobatus gigas* -kotiloa, sardiinia ja tonnikalaa pyydetään ravinnoksi, ja urheilukalastajien saalista ovat naiskala, barrakuda, dolfiini, marliini ja raitamakrilli.

Historia
--------

Taiteilijan näkemys Kolumbuksen rantautumisesta Hispaniolaan 1492.
Ensimmäisenä eurooppalaisena Karibianmerelle purjehti Kristoffer Kolumbus vuonna 1492. Saaria asutti silloin kolme intiaanikansaa, joista karibit antoivat alueelle nimensä. Karibianmerestä tuli merkittävä liikenneväylä, kun espanjalaiset löysivät Tyynenmeren rannikon vuonna 1513. Karibian merirosvot vaivasivat meren laivaliikennettä vuosina 1550–1730. Merirosvouden huippukautena pidetään ajanjaksoa 1698–1730, jonka loppuun mennessä kaikki alueen pelätyimmät merirosvot oli saatu kiinni ja otettu hengiltä. Vaikka Espanja hallitsi pääosaa merestä, myös Britannia, Ranska, Alankomaat ja Tanska perustivat Karibianmeren saarille siirtokuntia.

Ranska pyrki jo 1800-luvun lopulla rakentamaan kanavan Panaman halki. Yhdysvallat otti vuonna 1903 projektin hallintaansa, ja kanava valmistui 1914. Sen valmistuminen kasvatti selvästi Yhdysvaltain kiinnostusta strategisesti tärkeään merialueeseen. Yhdysvallat perustikin useille saarille toisen maailmansodan aikana tukikohtia suojellakseen Panaman kanavaa. Yhdysvaltain vanhin tukikohta alueella on Kuubassa sijaitseva Guantanamo Bay. Yhdysvallat on vuoden 1823 Monroen opin perusteella pyrkinyt pitämään muut suurvallat pois Karibianmeren alueelta, ja on useita kertoja vaikuttanut alueen valtioiden asioihin: Dominikaanisen tasavallan valtaus vuonna 1965, Grenadan miehitys 1983 ja Panaman miehitys 1989.

Talous
------

Karibianmeren pohjassa on suuret öljyvarannot, ja 2010-luvulla yhä useampi maa on aloittanut öljyn ja maakaasun etsinnän syviltä aluevesiltään. Alueen suurin öljyntuottaja on Venezuela. Muita Karibianmeren alueen tärkeimpiä tuotteita ovat kaivannaisteollisuudessa rautamalmi ja bauksiitti sekä maataloudessa sokeriruoko, kahvi ja banaanit.

Karibianmerta reunustavat valtiot
---------------------------------

Karibianmeri  
***Kuuba***
*Isla de la Juventud   (Kuuba)*
***Jamaika***
***Caymansaaret**     (Brit.)*
***Yhdysvallat***
***Bahama***
***Turks- ja Caicossaaret**   (Brit.)*
***Haiti***
 ***Navassa** (Yhdysv.)*
***Dominikaaninen tasavalta***
 ***Puerto Rico**   (Yhdysv.)*
***Meksiko***
***Belize***
***Guatemala***
***Honduras***
***Nicaragua***
***Costa Rica***
***Panama***
***Kolumbia***
***San Andrés, Providencia ja Santa Catalina**   (Kolumbia)*
***Venezuela***
***Dependencias Federales**  (Venez.)*
***Nueva Esparta**    (Venez.)*
***Aruba**  
 (Alank.)*
 ***Curaçao** (Alank.)*
***Bonaire**  
 (Alank.)*
 ***Trinidad ja Tobago***
 ***Barbados***
***Grenada***
***Saint Vincent ja Grenadiinit***
***Saint Lucia***
***Martinique**  
  (Ranska)*
***Dominica***
***Guadeloupe**  
  (Ranska)*
***Montserrat**  
(Brit.)*
***Saint Kitts ja Nevis***
***Antigua ja Barbuda***
***Saint−Barthélemy** (Ranska)*
***Saint−Martin** (Ranska/Alank.)*
***Anguilla** (Brit.)*
***Brittiläiset Neitsytsaaret** (Brit.)*
***Yhdysvaltain Neitsytsaaret** (Yhdysv.)*
Caracas
Santo Domingo
Port-au-Prince
Barranquilla
Cartagena
Kingston
Santiago de Cuba
*Maracaibo-  
järvi*
*Panaman kanava*
*Karibianmeri*
*Caymanin hauta*
*Atlantin valtameri* 
*Meksikonlahti*
**Suurimpia kaupunkeja**
  > 1 000 000 as.
  > 300 000 as.Karibianmeren kartta. Kartan yläosassa näkyvät Bahama sekä Turks- ja Caicossaaret eivät sijaitse Karibianmerellä, vaikka ovatkin osa Länsi-Intian saaristoa.
  

### Manner

| Valtio | Pääkaupunki |
| --- | --- |
|  Meksiko | México |
|  Belize | Belmopan |
|  Guatemala | Guatemala |
|  Honduras | Tegucigalpa |
|  Nicaragua | Managua |
|  Costa Rica | San José |
|  Panama | Panama |
|  Kolumbia | Bogotá |
|  Venezuela | Caracas |

### Isot Antillit

| Valtio | Pääkaupunki |
| --- | --- |
|  Kuuba | Havanna |
|  Dominikaaninen tasavalta | Santo Domingo |
|  Haiti | Port-au-Prince |
|  Jamaika | Kingston |

### Pienet Antillit

| Valtio | Pääkaupunki |
| --- | --- |
|  Antigua ja Barbuda | St. John’s |
|  Dominica | Roseau |
|  Grenada | St. George’s |
|  Saint Kitts ja Nevis | Basseterre |
|  Saint Lucia | Castries |
|  Saint Vincent ja Grenadiinit | Kingstown |
|  Trinidad ja Tobago | Port of Spain |

Muita suuria saaria tai saaristoja
----------------------------------

* Anguilla,  Yhdistynyt kuningaskunta
* Hispaniola (Karibianmeren toiseksi suurin saari:  Haiti ja  Dominikaaninen tasavalta)
* Puerto Rico,  Yhdysvallat
* Isla de Margarita,  Venezuela
* Isla de la Juventud,  Kuuba
* Cozumel,  Meksiko
* Caymansaaret,  Yhdistynyt kuningaskunta

Lähteet
-------

1. 1 2 3 4  The Caribbean Sea WWF. Viitattu 22.8.2016. (englanniksi)
2. 1 2 3  Caribbean Sea *Encyclopædia Britannica*. Viitattu 22.8.2016. (englanniksi)
3. 1 2 3 4 5  "Caribbean Sea". Teoksessa *The Columbia Electronic Encyclopedia, Sixth Edition*. Columbia University Press, 2014. Answers.com (viitattu 31.1.2014). (englanniksi)
4. ↑  Spotts, Peter N.: Haiti earthquake: Why the Caribbean is a mini ring of fire  21.1.2010. The Christian Science Monitor. Viitattu 4.1.2014. (englanniksi)
5. ↑  Meditz, Sandra W. & Hanratty, Dennis M.: Caribbean Islands, The Pre-European Population Lähde: U.S. Library of Congress. Viitattu 4.1.2014. (englanniksi)
6. ↑  Konstam, Agnus: *Piracy: The Complete History*, s. 150–153. New York: Osprey Publishing, 2008. ISBN 978-1-84603-240-0. (englanniksi)
7. ↑  Bryan, Anthony T.: The dash for deepwater oil and gas in the Caribbean: What’s at the finish line *Dominican Today*.  11.4.2013.  Arkistoitu 10.1.2014. Viitattu 10.1.2014. (englanniksi)
8. ↑  McFadden, David: Caribbean Nations Search For Oil Amid Spill Fears *Huffington Post*.  31.3.2013. Viitattu 10.1.2014. (englanniksi)

Katso myös
----------

* Luettelo Karibianmeren valtioista ja saarista
* Luettelo Karibian maista asukasluvun mukaan

Aiheesta muualla
----------------

* Kuvia tai muita tiedostoja aiheesta **Karibianmeri** Wikimedia Commonsissa